એની આ વાત સાંભળતી વખતે વિભાકરની વિચારવાની પ્રક્રિયા ચાલુ હતી. 'એણે તને કહ્યું કે વાત કદાચ સાચી હોય તો પણ એમાં ગુજરાતી કનેક્શન ના હોય. આખા એશિયાનું મોટામાં મોટું શિપબ્રેકિંગ અલંગમાં છે અને વેપારીઓ સિન્ડિકેટ બનાવીને ઇન્ટરનેશનલ માર્કેટમાંથી ભંગાર થયેલું જહાજ ખરીદે છે. કોઇ ખમતીધર હોય એ એકલા હાથે આખી સ્ટીમર ખરીદવાની હિંમત કરે છે.' એણે શાંતિથી સમજાવ્યું. 'આ ભંગારિયાઓને સારી ભાષામાં સ્ક્રેપના બિઝનેસમેન કહેવાય છે એમની આર્થિક સમૃદ્ધિ આપણી કલ્પના કરતાં વધારે હોય છે. પરંતુ ત્યાં જે સિન્ડિકેટ સક્રિય છે એમાં કોઇ ગુજરાતી વીરલો નથી, લગભગ બધા જ મારવાડીઓ છે અને બાકીના પંજાબીઓ છે.' એણે જયંતીની કદર કરી. 'એની વે, તેં જે માહિતી આપી એના આધારે કોઇક સોર્સ શોધીને ત્યાં તપાસ કરાવીશ. હવે તું આ પ્રકરણમાંથી છૂટો. આરામથી ઊંઘી જા. કાલે શાંતિથી ઓફિસ આવજે.'